Vuosia jatkuneesta hyväksikäytöstä on nostettu syyte Oulun käräjäoikeudessa. Kuva: Teija Soini

Valvira ja Aluehallintovirasto ovat havahtuneet Oulussa paljastuneeseen poikkeukselliseen lapsen hyväksikäyttötapaukseen.

Sosiaali- ja terveysalan lupa- ja valvontavirasto Valviran terveydenhuollon valvontaosasto tiedusteli torstaina Pohjois-Suomen Aluehallintovirastolta, millaisiin toimiin Avi on tapauksen vuoksi ryhtynyt.

Valvira otti asian vireille heti tapauksen julkitulon jälkeisenä ensimmäisenä arkipäivänä. Myös Avi otti sen tutkittavakseen tuolloin. Se on vaatinut asiasta selvitystä Oulun kaupungilta.

Kaupungin selvityksen saatuaan Avi päättää, vaatiiko se selvitystä myös muilta hyväksikäytetyn lapsen kanssa vuosien saatossa tekemisissä olleilta tahoilta.

”Lehtitietojen perusteella on aivan selvää, että tätä tapausta pitää selvittää. Katsomme, onko tässä jotain, mihin meidän pitää valvovana viranomaisena puuttua”, Avin lakimies Heli Kajava kertoo.

Hänen mukaansa Avi saattaa pyytää asiasta selvitystä myös muilta tahoilta.

”Katsomme koko kokonaisuuden läpi eli sen, mitkä kaikki tahot tähän mahdollisesti liittyvät ja sen jälkeen arvioimme, mihin toimenpiteisiin se johtaa.”

Oulussa on aloitettu selvitykset Kalevan julkisuuteen tuoman tapauksen vuoksi. Oulun kaupunki on aloittanut sisäisen selvityksen ja Oulun poliisilaitos esiselvityksen asiasta.

"Olivia" kertoi 1. lokakuuta Kalevassa, kuinka hän joutui isänsä seksuaalisen hyväksikäytön uhriksi 9-vuotiaasta lähtien. Hänelle tehtiin useita abortteja, ensimmäinen 11-vuotiaana. 17-vuotiaana hän synnytti isälleen lapsen.

Isää vastaan on nostettu syyte törkeästä lapsen seksuaalisesta hyväksikäytöstä. Sitä käsitellään oikeudessa parin viikon päästä.

Juttua muokattu 14.10. kello 9.45 muokkaamalla Valviraan liittyviä tietoja virastosta perjantaina saatujen tietojen perusteella.